次楊監簿新闢小西湖韻
作者：姚勉
朝代：宋

paragraphs: 搜奇抉異三十載，此湖如玉韞而待。
發源遠自錦江來，匯流近與柴門對。
山川融結自古有，造物扃藏深意在。
瘦筇曾作日尋討，一見便覺天廣大。
兩山宛似南北峰，况有層塔相映带。
芰荷十里萼綠華，雪月三千銀色界。
深藏最有君子意，自衒殊非小人態。
西湖每遇蘇雪堂，妙句尚憶秦淮海。
此湖端爲舊遊發，㘲重未信吾州隘。
鐵菴蜀珍坡僊派，下筆作詩風雨快。
從今新瑞次古杭，敢賀此湖貢慶會。